als_Latn dik_Latn sag_Latn
Kryeministri Hashim Thaçi me të arritur në Prishtinë nga Shtetet e Bashkuara të Amerikës, ka thirrur në takim urgjent kryesinë e Federatës Sindikale të Shëndetësisë.
Bisedimet ndërmjet palëve kanë zgjatur deri në orët e para të së martës dhe, sipas një njoftimi të qeverisë, dialogu social rezultoi me pajtimin që greva të ndërpritet.
Komunikata e qeverisë thotë se është arritur pajtimi që t’i propozohet Kuvendit të Republikës së Kosovës që të formojë një grup pune të përbërë nga deputetë, ekspertë të fushës dhe përfaqësues të Federatës Sindikale të Shëndetësisë për ofrimin e zgjidhjeve për problemet në shëndetësi.
Kryeministri Thaçi thuhet t’i ketë siguruar sindikalistët se përmirësimi i gjendjes në sektorin e shëndetësisë është një ndër prioritetet strategjike të Qeverisë dhe se problemet e grumbulluara në këtë sektor do të zgjidhen me një dinamikë të përshpejtuar.
Marrëveshja për ndërprerjen e grevës u arrit në ditën e shtatë të mbajtjes së saj dhe pas paralajmërimeve të sindikalistëve për shtrirjen e protestave në qendrat kryesore të Kosovës, ndërkohë që mbështetja e qytetarëve për grevistët po rritej.
Greva kishte të bënte me kërkesën për rritjen e pagave për 44 euro për të gjithë punonjësit e sektorit të shëndetësisë, për çka në tetor të vitit të kaluar ishte nënshkruar një marrëveshje me qeverinë.
Burime nga qeveria thonë se Fondi Monetar Ndërkombëtar ka rekomanduar që të mos ketë rritje të pagave për punonjësit e shëndetësisë me qëllim të ruajtjes së stabilitetit buxhetor.
Pas arritjes së marrëveshjes me qeverinë, sot pritet normalizimi i punës në të gjitha qendrat shëndetësore.
als_Latn als_Latn als_Latn als_Latn als_Latn als_Latn als_Latn als_Latn